***Монгол Улсын Их Хурлын Аюулгүй байдал, гадаад бодлогын***

***байнгын хорооны 2018 оны 02 дугаар сарын 28-ны өдөр***

***/Лхагва гараг/-ийн хуралдааны гар тэмдэглэл***

Аюулгүй байдал, гадаад бодлогын байнгын хорооны дарга О.Содбилэг  ирц, хэлэлцэх асуудлын дарааллыг танилцуулж, хуралдааныг даргалав.

Ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 15 цаг 02 минутад Төрийн ордны “Их Эзэн Чингис хаан” танхимд эхлэв.

*Чөлөөтэй: Т.Аюурсайхан, Б.Бат-Эрдэнэ, Ц.Мөнх-Оргил, Н.Номтойбаяр, Н.Оюундарь, Д.Оюунхорол, Б.Энх-Амгалан;*

*Тасалсан: О.Баасанхүү, Я.Санжмятав.*

***Нэг.“Нийгмийн хамгааллын тухай Монгол Улс, Бүгд Найрамдах Турк улс хоорондын хэлэлцээр”-ийн төсөл*** */Засгийн газар 2018.02.27-ний өдөр ирүүлсэн, зөвшилцөх/*

Хэлэлцэж буй асуудалтай холбогдуулан Хөдөлмөр, нийгмийн хамгааллын сайд С.Чинзориг, Хөдөлмөр, нийгмийн хамгааллын яамны Бодлого, төлөвлөлтийн газрын дарга Л.Мөнхзул, мөн яамны Гадаад хамтын ажиллагааны хэлтсийн дарга Ц.Арилдийпүрэв, мөн хэлтсийн мэргэжилтэн Б.Нямсувд нар оролцов.

Хуралдаанд Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Б.Түвшинтөгс, референт Д.Түвшинбилэг, Б.Гандиймаа нар байлцав.

Хэлэлцээрийн төслийн талаарХөдөлмөр, нийгмийн хамгааллын сайд С.Чинзориг танилцуулав.

Танилцуулгатай холбогдуулан Улсын Их Хурлын гишүүн Д.Лүндээжанцан, А.Ундраа нар үг хэлэв.

**О.Содбилэг:**-“Нийгмийн хамгааллын тухай Монгол Улс, Бүгд Найрамдах Турк улс хоорондын хэлэлцээр”-ийн төслийг дэмжиж, Засгийн газарт гарын үсэг зурахыг зөвшөөрье гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 0

Бүгд: 10

100 хувийн саналаар дэмжигдлээ.

Байнгын хорооноос гарах санал, дүгнэлтийг Засгийн газарт хүргүүлэхээр тогтов.

***Хуралдаан 15 минут үргэлжилж, 16 цаг 17 минутад өндөрлөв.***

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА О.СОДБИЛЭГ

**Тэмдэглэл хөтөлсөн:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА

**УЛСЫН ИХ ХУРЛЫН 2017 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**2018 ОНЫ 02 ДУГААР САРЫН 28-НЫ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**О.Содбилэг:** - Эрхэм гишүүдийн энэ өдрийн амгаланг айлтгая. Байнгын хорооны гишүүдийн ирц бүрэлдсэн тул Аюулгүй байдал, гадаад бодлогын байнгын хорооны 2018 оны 2 дугаар сарын хуралдаан нээснийг мэдэгдье.

Манай өнөөдрийн хуралдаан нэг асуудал хэлэлцэхээр ийм яаралтай горимоор оруулж ирсэн байгаа. Товчхон тайлбарлахад Монгол Улсын Их Хурлын тухай хуулийн 21 дүгээр зүйлийн 21.3-ыг би дурдаж хэлье.

Байнгын хорооны хуралдааныг чөлөөт цагт зохион байгуулж болно гэсэн заалт байгаа юм. Өнөөдөр чуулган завсарласан ч гэсэн хүрэлцэн ирсэн гишүүддээ талархаж байна.

Байнгын хорооны хуралдаанаар хэлэлцэх асуудлыг би танилцуулъя. Нийгмийн хамгааллын тухай Монгол Улс, Бүгд Найрамдах Турк улс хоорондын хэлэлцээрийн төслийг зөвшилцөх байгаа. Хэлэлцэх асуудлын талаар өөр саналтай гишүүн байна уу? Асуудалдаа оръё.

Нийгмийн хамгааллын тухай Монгол Улс, Бүгд Найрамдах Турк улс хоорондын хэлэлцээрийн төслийг зөвшилцөх асуудлын ажлын хэсгийг танилцуулъя. С.Чинзориг Хөдөлмөр, нийгмийн хамгааллын сайд, Улсын Их Хурлын гишүүн, Л.Мөнхзул Хөдөлмөр, нийгмийн хамгааллын яамны Бодлого, төлөвлөлтийн газрын дарга, Ц.Арилдийпүрэв мөн яамны Гадаад хамтын ажиллагааны хэлтсийн дарга, Б.Нямсувд мөн яамны Гадаад хамтын ажиллагааны хэлтсийн мэргэжилтэн гэсэн ийм ажлын хэсгийн бүрэлдэхүүн хүрэлцэн ирсэн байна.

Хэлэлцээрийн талаархи танилцуулгыг Улсын Их хурлын гишүүн, Засгийн газрын гишүүн, Хөдөлмөр нийгмийн хамгааллын сайд С.Чинзориг та хийж өгнө үү.

С.Чинзориг сайдын микрофоныг нээж өгье.

**С.Чинзориг:** -Байнгын хорооны дарга гишүүд ээ, Засгийн газраас гадаад улсад ажиллаж амьдарч байгаа Монгол иргэдийн нийгмийн баталгааг хангах зорилгоор Нийгмийн хамгааллын тухай хэлэлцээрийг Монгол иргэд олноор оршин сууж байгаа улсуудтай байгуулах ажлыг зохион байгуулж байна. Бид өмнө нь Унгар, Польш гэсэн орнуудтай нийгмийн хамгааллын хэлэлцээр байгуулан ажиллаж байгаа. Энэ удаа Бүгд Найрамдах Турк улстай Нийгмийн хамгааллын хэлэлцээрийг байгуулахаар Байнгын хороотой зөвшилцөхөөр оруулж байна. Энэ гэрээ нь өмнө нь Унгар, Польш орнуудтай хийсэн Европын холбооны стандартын хэлэлцээрийн төсөл байгаа. Гэхдээ Турк өөрөө Европын холбоонд гишүүнээр элсээгүй ч гэсэн бид хэлэлцээрийн төслийг боловсруулахдаа Европын холбооны оруудтай байгуулж байгаа Европын холбооны стандартыг баримталж боловсруулсан гэдгийг та бүхэндээ хэлье.

Манайхан статистик мэдээллээ гаргаж өгсөн. Бүгд Найрамдах Турк улсад 4000 Монгол иргэд ажиллаж амьдарч байна гэсэн судалгаа бол бий. Монгол Улсад ажиллаж амьдарч байгаа Турк иргэд 290 орчим иргэн байна гэсэн судалгаа бол байгаа юм. Одоогийн байдлаар Монгол Улсын иргэд Бүгд Найрамдах Турк улсад оршин сууж байгаа хугацаандаа богино хугацааны даатгалд хамрагдаж эрүүл мэнд, хөдөлмөр эрхлэлттэй холбоотой тэтгэмжүүдийг тус улсын хуулийн дагуу бол авах гэж байгаа. Ялангуяа эрүүл мэндийн даатгалд хамрагдаж ажиллаж амьдарч байгаа хугацаандаа эрүүл мэндийн үйлчилгээ, үзлэг шинжилгээ, оношилгоондоо бас хамрагдаад явах ийм боломж нь байгаа. Гэхдээ урт хугацааны даатгал буюу тэтгэврийн даатгалын шимтгэл төлсөн бол буцах үедээ буцаан авах, эсвэл тэтгэврийн насанд хүрсэн хойноо төлсөн шимтгэлдээ ногдохуйц тэтгэвэр тогтоолгох хууль, эрх зүйн үндэс бол одоогоор байхгүй байгаа юм.

Иймд хоёр улсын хооронд нийгмийн хамгааллын тухай хэлэлцээрийг байгуулахаар тохиролцсон эхний шатны хэлэлцээр Монголд, хоёр дахь шатны хэлэлцээг Бүгд Найрамдах Турк улсад 2016 оны 5 сард бол зохион байгуулж тус тусын хууль тогтоомжийн дагуу энэ хэлэлцээрийг баталгаажуулахаар бол урьдчилсан байдлаар бол тогтсон байгаа. Хэлэлцээр байгуулагдсанаар бол Монгол Улс Турк Улсад нийгмийн даатгалын шимтгэл төлсөн төлж байгаа бүх иргэд бол хамаарах.

Хоёр улсад тэтгэврийн даатгалын шимтгэл төлсөн хугацааг нэгтгэн тооцож, тэтгэвэр тэтгэмж, тогтоох олгох, тэтгэврийг харилцан шилжүүлэх, хөдөлмөрийн чадвараа түр алдсаны жирэмсний, амаржсаны ажилгүйдлийн болон үйлдвэрлэлийн осол мэргэжлээс шалтгаалсны тэтгэмж олгох зэрэг асуудлыг бол зохицуулахаар бол тусгагдаж байгаа. Хэлэлцээр батлагдсаны үр дүнд Турк улсад ажиллаж нийгмийн даатгалын шимтгэл төлж байгаа Монгол иргэдийн тэтгэврийн даатгалын харилцаа олон жилээр тасарч ирээдүйд тэтгэвэр авах эрх үүсэхгүй байх. Эсвэл бага хэмжээний тэтгэвэр авахад хүрдэг байдлыг шийдвэрлэж нийгмийн баталгааг нь хангахад ахиц үзүүлнэ гэж үзэж байгаа.

Энэхүү хэлэлцээр нь Олон улсын гэрээний тухай хуулийн 8 дугаар зүйлийн 8.3.1 дэх заалтад заасны дагуу соёрхон батлах хоёр талын гэрээ болон Олон улсын гэрээний тухай хуулийн 7 дугаар зүйлийн 7.4-т заасны дагуу хэлэлцээрийн төслийн хэлэлцүүлгийг Монгол Улсын гадаад харилцааны яам хянан баталгаажуулсныг хэлэлцээрийн төслийг Засгийн газрын 2018 оны 2 дугаар сарын 23-ны өдрийн хуралдаанаар хэлэлцэхийг дэмжиж хэлэлцээрт гарын үсэг зурахыг Засгийн газарт зөвшөөрөх асуудлыг холбогдох Байнгын хороогоор хэлэлцүүлж зөвшилцөхөөр хүргүүлсний дагуу тус Байнгын хороонд танилцуулж байна. Ингээд гишүүдийн хэлэлцээрийн төслийг хэлэлцэн дэмжиж өгөхийг хүсэж байна. Баярлалаа.

**О.Содбилэг:** -Баярлалаа. Хэлэлцэж байгаа асуудалтай холбогдуулан асуулт асуух гишүүд нэрсээ өгнө үү. Асуулт асуух гишүүн алга байна. Хэлэлцэж байгаа асуудалтай холбогдуулан үг хэлэх гишүүн байвал нэрсээ өгнө үү.

А.Ундраа гишүүнээр тасалъя. Л.Оюун-Эрдэнэ гишүүн биш. Д.Лүндээжанцан гишүүнд микрофон өгье.

**Д.Лүндээжанцан:** -Би энэ гэрээг бол дэмжиж байгаа, хэлэлцээрийн. Нийгмийн хамгааллын тухай Монгол Улс, Бүгд Найрамдах Турк улс хоорондын хэлэлцээрт гарын үсэг зурж байгуулагдах гэж байгаад баяртай байна. Ер нь бол энэ хэлэлцээрүүд бол нэлээд эрт байгуулагдах ёстой байсан гэдгийг хэлье.

Би одоогоос таван жилийн өмнө, зургаан жилийн өмнө Туркт Станбулд Монголчуудтай уулзсан. Тэгэхэд бол манай олон хүмүүс тэнд ажиллаж байна. Туркийн их дээд сургуулийг төгсөж өндөр мэргэжил эзэмшсэн тэгээд мэргэжлээрээ үр бүтээлтэй ажиллаж байна. Эмч, инженер төрөл бүрийн мэргэжлийн хүмүүс байгаа. Тэгээд энэ хүмүүс бол яагаад бас ер нь бол Монголдоо ирж ажиллах хэрэгтэй талаас нь бид нэлээд ярьсан л даа. Үнэндээ бол Туркийн цалин хөлс бол их өндөр, тэгсэн мөртөө гадаадын иргэн гэдгээрээ өндөр татвар шимтгэл төлдөг тэгээд одоо бас тэр нь бол Монголдоо буцаж ирсний дараа ямар ч үр ашиггүй тэндээ замхраад өнгөрдөг.

Бид их олон жил төлж байна. Ийм учраас бол гадаадад байгаа Монгол Улсынхаа иргэдийн дөрвөн зүгээс анхаарах тал дээр анхаараач ээ гэдэг асуудал яригдаж байна. Үүний дараагаар бас нэлээд хоёр ч удаа би бас яриа хөөрөө болж явсан л даа. Тэгээд хоёр талаасаа шалтгаалдаг учраас одоо л зурагдах гэж байна. Тэгэхээр энд бол урт хугацааны нийгмийн даатгалын шимтгэл төлсөн хүмүүс тэндээ шимтгэлийнхээ юуг нөхөж авах юм уу, эсвэл одоо хоёр талаасаа тэтгэвэр авах ийм боломж нээгдэж байна.

Дээр нь одоо амаржсаны оршуулгын, хөдөлмөрийн чадвараа алдсаны осол гэмтлийн олон даатгалууд энэ дээр яригдаж байгаа учраас энэ бол их ач холбогдолтой гэрээ юм. Дэлхий хавтгай болж даяаршиж байна гэж яригдаж байгаа энэ үед одоо Монгол Улсын иргэд хаана ч ажилласан тэр нийгмийн хамгааллын талаасаа баталгаажих асуудал бол Монголын төрийн онцгой анхааралд байх ёстой асуудал.

Ийм учраас энэ хэлэлцээрийг бол би байгуулах нь зүйтэй гэсэн ийм саналтай байна. Ийм учраас энэ стандарт энэ хэлэлцээр бол Европын стандартаар хийгдсэн учраас бол одоо нэгэнт дотор талд нь бол ямар нэгэн үг үсгийн өөрчлөлтийн тухай болохгүй. Хохирлын нөхөн төлбөр үндэслэлгүй олгосон төлбөрийг буцаан төлүүлэх асуудал энэ тэр гээд асуувал бас зарим асуудал байна л даа. Тэгээд энэ процессууд бол нэлээд сайн стандартын дагуу хийгдсэн учраас бол бид бүхэн энийг бол одоо дэмжье гэж хэлэх байна. Шилжилтийн заалт гээд хүчин төгөлдөр болохоос өмнө хэлэлцэн тохирогч талын хууль тогтоомжийн дагуу даатгалын шимтгэл төлсөн хугацааг хэлэлцээрээс үүдэн гарах эрхийг тодорхойлохтой харгалзан үзнэ гэж.

Харгалзан үзнэ гэдэг үг бол бас нэг жаахан юу юм бол гэж би бол нэг бодогдох сэтгэл төрсөн. Харгалзан үзэж болно. Үзэхгүй ч байж болно гэж. Тэгэхээр одоо чинь өмнө нь төлсөн хүмүүс маш их байгаа байхгүй юу. Тэнд 15 жил ажилласан. 20 жил ажилласан хүмүүс байж байна. Тэгэхээр энэ хүмүүсийн одоо юм бол эргэлзээтэй байдалд орохгүй байх гэж би бол найдаж байгаа гэдгийг хэлье. Ингээд хэлэлцээрийг дэмжиж байна.

**О.Содбилэг:** -А.Ундраа гишүүн.

**А.Ундраа:** -Даяаршиж байгаа эрин үед бас Монголчууд маань их олон улсад ажиллаж амьдарч суралцаж байна. Дэлхийн олон оронд чөлөөтэй аялж байна. Аялахаас гадна бас суралцаж урт хугацаагаар ажиллаж байгаа энэ нөхцөл байдалтай уялдуулан бид бас олон жилээр ажилласан тухайн ажиллаж байгаа улс оронд төлсөн даатгал, татварын болон энэ асуудлаар давхар татвар ногдуулахгүй байх. Даатгуулсан хугацааг нь бас тэтгэвэрт гарахад нь нөхөж тооцох, давхцаагүй тохиолдолд нэгтгэн тооцох энэ асуудлыг шийдвэрлэж байгаа нь их зүйтэй гэж санагдаж байна. Зөвхөн одоо Туркээс гадна БНСУ, АНУ, Монголчууд олноороо ажиллаж амьдардаг Япон Улс гэсэн орнуудын хувьд бас энэ давхар даатгалын болон давхар татварын энэ хэлэлцээрийг бас хийх нь зүйтэй гэсэн байр суурин дээр байдаг.

Тэгээд Туркийн өөдөөс зөвхөн Станбул төдийгүй бас, Астана, Адана, Скишихер, Измир гээд томоохон хотуудад Монголчууд олноороо олон жилээр амьдарч байгаа хүмүүс бас байдаг. Тэгэхээр энэ тохиолдол ер нь гуравдагч талын хууль тогтоомжийн дагуу шимтгэл төлсөн давхцаагүй энэ хугацааг нэгтгэн тооцох гэж байгаад энийг бас зүйтэй гэж дэмжиж байгаа юм, хэлэлцээрийг.

Тэгээд даатгуулагч энэ хэлэлцээрийн хэрэгжилттэй холбоотой асуудлаар өөрийн оршин суугаа газрын хэлэлцэн тохирогч газрын эрх бүхий байгууллагад хандаж гаргана гэдэг нь бас анхаарах ёстой юм шиг байна.

Тэгэхээр тухайн одоо Туркт ажиллаж байгаад дараа нь Монголд ирэх бол ирэхийнхээ өмнө тэр Туркт байгаа байгууллагадаа хандаж гаргах хүсэлт энэ тэр байгаа юм байна. Тэгэхээр иргэдийнхээ хувьд бол хэлэлцээрийг цаашаа хэрэгжилтийн шатанд нь иргэдэд бас мэдээллээр хангаж ажиллах нь зүйтэй юм уу гэсэн ингэж санагдаж байна. Нэгэнт ирсэн хойноо зөвхөн нэг бичиг цаас авахын тулд Турк руу дахиж явах ийм нөхцөл байдал үүсэх вий. Энэ бол бас бусад улсуудын хувьд ялангуяа олон цагаар нисэж очдог газруудын хувьд энэ зардал мөнгөнөөс авхуулаад практик талаасаа бас хэрэгжихэд бас хүндрэл учирч магадгүй юм шиг байгаа юм.

Тэгэхээр энэ хэлэлцээрийг дэмжиж байна. Тэгээд цааш цаашдаа бас Монголчууд олноороо амьдарч суудаг ажилладаг энэ улсуудтай энэ төрлийн хэлэлцээрийг бас идэвхтэй хийгээрэй гэж бас холбогдох яамнаас хүсмээр байна баярлалаа.

**О.Содбилэг:** -Гишүүд үг хэлж дууслаа. Санал хураалт явуулъя. Нийгмийн хамгааллын тухай Монгол Улс, Бүгд Найрамдах Турк улс хоорондын хэлэлцээрт гарын үсэг зурах эрхийг Засгийн газарт зөвшөөрье гэсэн томьёоллоор санал хураалт явуулъя.

Гишүүд саналаа өгье. Санал хураалтын дүнг танилцуулъя. 10 гишүүнээс 10 гишүүн дэмжиж 100 хувийн саналаар дэмжигдлээ.

Уг асуудлыг хэлэлцсэн тухай Байнгын хорооны хуралдааны тэмдэглэл болон санал, дүгнэлтийг Засгийн газарт хүргүүлнэ.

Аюулгүй байдал, гадаад бодлогын байнгын хорооны хуралдаанаар хэлэлцэх асуудал дууссан тул энэ өдрийн хуралдаан өндөрлөснийг мэдэгдье. Баярлалаа.

**Дууны бичлэгээс буулгасан:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА